钦定古今图书集成/明伦汇编/氏族典/第259卷 > 王筠
## 钦定古今图书集成/明伦汇编/氏族典/第259卷 > 王筠

按《梁书王筠传》：“筠字元礼，一字德柔，琅邪临沂人。祖
僧虔，齐司空简穆公。父楫，太中大夫。筠幼警寤，七岁
能属文。年十六，为《芍药赋》，甚美。及长，清静好学，与从
兄泰齐名。陈郡谢览，览弟举，亦有重誉，时人为之语
曰：‘谢有览举，王有养炬’。”“‘炬”是泰，“养’即筠，并小字也。起
家中军临川王行参军，迁太子舍人，除尚书殿中郎。”
尚书令沈约当世辞宗，每见筠文，咨嗟吟咏，以为不
逮也。常启高祖曰：“晚来名家，唯见王筠独步。”累迁太
子洗马，中舍人，并掌东宫管记。昭明太子爱文学士，
筠以方雅见礼焉。出为丹阳尹丞、北中郎谘议参军，
迁中书郎。俄兼宁远湘东王长史，行府国郡事。除太
子家令，复掌管记。普通元年，以母忧去职，毁瘠过礼。
服阕，除尚书吏部郎，迁太子中庶子，领羽林监，又改
领步兵。中大通二年，迁司徒左长史。三年，出为贞威
将军、临海太守，在郡被讼，不调累年。大同初，起为云
麾豫章王长史，迁秘书监。五年，除太府卿。明年，迁度
支尚书。中大同元年，出为明威将军、永嘉太守，以疾
固辞，徙为光禄大夫，俄迁云骑将军、司徒左长史。太
宗即位，为太子詹事。宅夜有盗，惊惧坠井卒，时年六
十九。《文集》凡一百卷，行于世。